**Projekt *HOMO LUDENS* (čovjek koji se igra)**

***Suzana Aničić, stručna suradnica pedagoginja***

***Impuls za igru je urođen. Igra je temelj razvoja i dobrobiti pojedinca i zajednice.***

Učenici drugih, trećih i četvrtih razreda ove školske godine istražili su kojih su se igara igrali njihovi djedovi i bake u djetinjstvu. Kroz druženje i razgovor dobili su informacije o tome kako su se njihovi djedovi i bake igrali u zatvorenom ili otvorenom prostoru. Prikupili su nazive i pravila igara te ih razvrstali prema mjestu odrastanja svojih predaka. To nam je omogućilo da usporedimo ima li razlika ili sličnosti u igrama iz različitih dijelova Hrvatske odnosno krajeva iz kojih potječu.

Učenici su svojim crtežima dočarali prizore igara kojima su se djeca odnosno njihovi preci igrali prije nekoliko desetljeća.

Vrijednost ovog projekta je u tome što su učenici istraživali, ilustrirali i uspoređivali podatke te dobili uvid u pravila igara koja su bliska ljudima u različitim sredinama. Možemo reći da igre govore svim jezicima.

Navest ćemo niz igara koje su se igrale vani, za lijepog vremena ili u zatvorenom prostoru, za dugih i hladnih zima prije digitalnog doba pa čak i prije televizije.

Naši učenici su od svojih djedova i baka prikupili igre iz raznih dijelova Hrvatske, Bosne i Hercegovine, Kosova i Makedonije.

***Igre na otvorenom prostoru***

**Kobasičar – Đakovo**

**U igri sudjeluje 5-6 igrača. Jedan je kobasičar i njegov zadatak je paziti da ostali igrači ne sruše kobasicu. Kobasica se nalazi na vrhu od dasaka ili crijepa složenih hrpica. Igrači pokušavaju pogoditi i srušiti kobasicu. Kada je kobasica srušena, igra kreće od početka.**

**Ćorava koka – Okučani**

Igrači stoje u krugu. Jedan igrač je unutar kruga i ima povez preko očiju. Taj igrač se okrene oko sebe i dodirujući druge igrače treba pogoditi tko je taj igrač.

**Pikulanje – Zagreb; franje – Zaton kod Šibenika**

U zemlji se iskopa rupa promjera i dubine 5 cm. Odredi se razmak od rupe otprilike 3 m i označi se crtom. Svi igrači stoje iza te crte. Jedan po jedan igrač baca svoju pikulu, pokušavajući njome pogoditi rupu. Kad su svi igrači bacili pikule, gleda se tko je bacio u rupu ili najbliže njoj. Tko je najbliže bacio, ima pravo s tog mjesta gađati tuđe pikule. Ukoliko pogodi, uzima tu pikulu i nastavlja gađati drugu pikulu. Ako ne pogodi nijednu pikulu, na redu je igrač koji je drugi najbliži rupi.

***Osvajanje teritorija – Bosanska Gradiška, BiH***

*Svaki igrač odabere jednu šibu zatim broje brojalicu za redoslijed igranja. Prvi igrač baca šibu ispred sebe zatim prilazi šibi i bez pomicanja pozicije ocrtava na zemlji šibom svoj teritorij. Zatim to naprave i ostali igrači. Nakon toga se ponovo baca šiba, ali igrači moraju baciti šibu što bliže svom teritoriju. Ako ga ne dohvate nema proširivanja. Ne smiju se raditi otočići ili uzeti tuđi teritorij. Pobjednik je onaj tko na kraju igre ima najveći teritorij.*

**Školica – Zagreb / Balarin – Zaton kod Šibenika**

**Na betonu se nacrta tablica s brojevima od 1 do 8 i završno polje. Igrač baca kamenčić na broj 1 i zatim skače jednom nogom gdje je jedno polje ili objema nogama gdje su dva polja. Na zadnjem broju se okrene za 180\*i vrati se na isti način, a na kraju uzme kamenčić s polja 1. Zatim baca kamenčić na polje 2 i skakuće na isti način. Igrač igra sve dok ne ugazi na rub ili ispadne izvan tablice. Pobjednik je onaj tko prođe cijelu školicu bez greške.**

**Pločanje – Benkovac**

**Sudjeluje više igrača i svi imaju kamenu pločicu. Svi bacaju pločicu do označene crte. Igrač koji je bacio najdalje od crte prvi baca pločicu, a ostali je pokušavaju pogoditi. Sljedeći baca prvi igrač koji je promašio i onda svi gađaju njegovu pločicu. Pobjednik je igrač koji ima najviše pogodaka.**

**Trula kobila – Bjelovar**

Dvije su ekipe igrača. U prvoj ekipi jedan igrač stoji, a drugi ga drži oko struka s leđima savijenim prema naprijed. Ostali igrači se hvataju jedan za drugim na isti način i tako naprave trulu kobilu. Igrači iz druge ekipe im skaču na leđa i tako sliče na jahače na konju. „Savijeni“ igrači moraju izdržati jahače. Ako padnu onda su trula kobila.

**Kolo u pauna – Slobodnica (Slavonski Brod)**

Jedan igrač stoji u sredini kruga, a ostali igrači pjevaju: U pauna zlatna kruna. Igrač u sredini digne ruke iznad glave i njiše rukama kao da ima krunu. Igrači dalje pjevaju: U pauna zlatna krila. Igrač u sredini skupi ruke na prsa i maše laktovima. Igrači dalje pjevaju: U pauna zlatni rep. Igrač u sredini maše rukama kao da ima rep. Cijelo kolo, svi igrači pjevaju: Paun leti da poleti, na čije će dvore stati, koga li će okititi, moj paune. Nakon te pjesmice igrač u sredini trči po kolu i kada uhvati nekoga mijenjaju se i igra ide od početka.

**Došla majka s kolodvora – Janjevo; Zagorje**

S jedne strane stoje igrači poredani u red, drže se za ruke. S druge strane stoji „majka“. Počinju pjevati: Došla majka s kolodvora i istovremeno se kreću jedni prema drugima. Kada majka kaže ime i zanimanje kćeri, djeca odlučuju hoće li je dati majci. Ako je ne daju, majka traži novu „kćerku“. Ako je daju, kći prelazi na majčinu stranu i tako redom. Pjevaju:

M:Došla majka s kolodvora dija dija de

D:Što će majka s kolodvora dija dija de

M:Traži jednu kćerku dija dija de

D:Kako će se zvati dija dija de

M:Nek' se zove…dija dija de

D:Što će ona biti dija dija de

M:Ona bit će…dija dija de

**Lanca probijanca – Zagreb**

Igrači se rasporede u dvije grupe. Svaka grupa se međusobno drži za ruke. Prva grupa viče: „Care, care, daš\* mi vojsku?“ Druga grupa viče: „Ne dam!“Onda prva grupa opet viče: „Hoćeš milom ili silom?“ Druga grupa viče: „Koga birate?“

Prva grupa odabere jednog igrača i on se zalijeće u grupu nasuprot (lanac) i to tamo gdje misli da će najlakše probiti lanac. Ako uspije probiti lanac vraća se u svoju vrstu i vodi sa sobom igrače kod kojih je probio lanac. Ako ne uspije probiti lanac ostaje u drugoj grupi. Igraju naizmjence, dok jedna grupa ne preuzme sve igrače iz druge grupe.

**Prstenak – Vrgorac**

**Odredi se igrač koji će tražiti prsten. Ostali igrači stanu u krug. Jednu ruku stave iza leđa, a drugu sa stisnutom šakom ispruže naprijed. Jedan igrač u šaku sakrije prsten. Tražitelj hoda oko kruga i pogađa u kojoj je šaci prsten. Kada pogodi igrači mijenjaju mjesta.**

***Piljke – Pušća; Zagreb; Benkovac***

***Pet malih kamenčića baci se na podlogu. Zatim se odabere jedan kamenčić i baca se u zrak. Pritom se lovi kamenčić koji je u zraku i uzima jedan s podloge. Igra se nastavlja tako da se ulove svi kamenčići s podloge. Prvo bacanje je jedan za jedan kamenčić, drugo jedan bačeni u zrak i dva s podloge pa jedan u zrak, tri s podloge pa četiri s podloge. Kamenčići ne smiju ispasti iz ruke. Na kraju se pet kamenčića stavi u dlan, baci u zrak i ponovo ulovi. Tko ulovi više kamenčića dobiva više bodova. Pobjednik je igrač koji je napravio najmanje pogrešaka i prvi pokupio svih 5 kamenčića bez pogreške. Igra se igra naizmjenično s dva ili više igrača.***

**Care, care gospodare – Petrinja**

Igrači se poredaju jedan pored drugoga. Jedan igrač je car i on stoji leđima okrenut drugim igračima. Igrači pitaju: „Care, care gospodare, kol\*ko ima sati?“

Car odgovara: *2 konjska koraka* (duga) ili *6 mišjih koraka* (malih) ili *tri mačja koraka* (srednji) i tako dalje. Pobjednik je onaj tko prvi stigne do cara i taj igrač postaje novi car. Tijekom igre igrači mijenjaju glas da ih car ne prepozna i ne bude pristran.

**U škrk – Slavonski brod**

U trokut se poslože kamenčići. Jednim kamenčićem gađaju se kamenčići u trokutu. Kamenčiće koje igrači izbace iz trokuta uzimaju za sebe. Pobjednik je onaj tko skupi najviše kamenčića.

**Karić na balinjere - Dubrovnik**

Na dasku dimenzija 30 x 50 cm stavili su se kotači (balinjere) i na kariću se spuštalo nizbrdo dubrovačkim ulicama

**Ledena baba – Zagreb**

**Jedan igrač je ledena baba i lovi druge igrače. Koga dotakne taj se „zaledi“ i ne smije se micati. Drugi ga igrač može odlediti svojim toplim dodirom, ako ga ne vidi i ne spriječi ledena baba.**

***Na ševe – Dubrovnik***

*Igra se s kovanicama od 1, 5 i 10 dinara. Kovanica se baca na kovanicu: oklop, preklop, šibica.*

**Špekulanje – Slatina**

**Od gline se naprave kuglice koje se ostave na suncu da se stvrdnu. Svaki igrač dobije jednak broj kuglica. U zemlji se iskopa rupa i kuglicama se gađa u rupu. Tko više špekula pospremi u rupu, pobjednik je.**

**Crna kraljica**

**Crna kraljica stane na cilj, a na start koji je udaljen nekoliko metara stanu ostali igrači.Crna kraljica im okrene leđa i strašnim glasom govori:“Crna kraljica, jen,dva,tri!“Tada se igrači primiču cilju. Kada izgovori:“Tri!“, Crna kraljica se okrene i onoga koga vidi da se miče, vraća na start. Igrač koji prvi dotakne Crnu kraljicu je pobjednik i postaje Crna kraljica.**

***Između dvije vatre – Skopje, Makedonija***

***Po dva igrača sa svake strane gađaju igrača koji je u sredini. Taj igrač izmiče lopti. Onaj koji ga pogodi ide umjesto njega između dvije vatre.***

Lopova i pandura – Zagreb

To je igra lovice i skrivača u jednom. Igrači se podijele u dvije grupe, jedni su lopovi, drugi panduri. Lopovi se skrivaju i bježe, a panduri ih traže i love i stavljaju u zatvor. Igra je gotova kada su svi lopovi u zatvoru.

***Fant – Zagreb***

*Fant - Zagreb*

*Svaki igrač uzme jedan predmet (šiba, kamenčić…) i postavi pitanje: „Što radi ovaj fant?“ Drugi igrači kažu da mora trčati, skakati na jednoj nozi, poljubiti curu i sl. i fant/igrač to radi.*

**Žabica – Janjevo**

**Žabica je igra u kojoj jedan igrač čučne, a drugi ga preskače.**

Gumi gumi

lovice

skrivača

nogomet

hulahop

Kauboja i Indijanaca

***Igre u zatvorenom prostoru***

*Čvorak – Ivanić Grad*

*Jedan igrač je u sredini kruga, ostali igrači naprave krug. Igrač koji je unutar kruga ima maramom povezane oči. Svi pjevaju: „Čvorak, pogodi tko je to“. Kada pjesmica završi igrač koji je u sredini opipom pogađa tko je ispred njega. Ako pogodi, mijenjaju mjesto.*

Slovo na slovo – Janjevo

Jedan igrač kaže riječ na jedno slovo, a drugi igrači pogađaju koja je to riječ. Obično je to neki predmet u prostoriji.

Mlin – Pušća; bam – Janjevo; trilja - Šibenik

Mlin ili trilja je društvena igra koja se sastoji od igrače ploče i drvenih kružića ili kukuruza, graha…). Potrebno je složiti tri kružića u nizu prije drugog igrača.

**Ajdamak – Čardak (Bosanska Posavina)**

Ajdamak je ostatak od klipa kukuruza od kojeg su se pravile loptice. Lopticama su se gađale šamlice (male stolice) kao čunjevi.

***Šišmiš – Gornja Jelenska (Moslavina)***

***Jednom igraču se rupcem zavežu oči i on lovi ostale po sobi. Koga ulovi, oči mu se vežu rupcem i igra se nastavlja.***

**Prsten – Novi Travnik, BiH**

Jedan prsten i 12 čarapa. Jedan igrač prsten sakrije u jednu čarapu, a drugi traži prsten.

Okoš bokoš – Petrinja

U igri sudjeluje dvoje ili više igrača. Igrači stisnu šake, a jedan igrač broji: „Okoš bokoš prdne kokoš, pita Baja kol\*ko tebi treba jaja. Dok govori brojalicu šakom lupi prvo sebi u bradu, a zatim lupa po šakama igrača. Igrač na kojem se zaustavi brojalica mora odgovoriti koliko mu treba jaja. Brojač broji onoliko puta koliko je rekao da mu treba jaja i pri tome lupa svakom u šaku. Kome zadnjem lupi o šaku, ispada iz igre. Pobjednik je onaj tko ostane zadnji.

**Stara košara – Zagreb**

**Igrači stoje ili sjede u krugu. Jedan igrač hoda iza njih s maramicom u ruci. Ispušta maramicu iza jednog igrača, ali da nitko ne vidi. Ako igrač primijeti maramicu, igra se nastavlja. Ako nije primijetio,tada postaje stara košara i ide u sredinu kruga. Cilj igre je ostati posljednji u igri tj. ne postati stara košara.**

**Čika Mika (Čika Jova) – Janjevo**

Igrači izvlače papiriće na kojima piše: sudac, lopov, žandar, čika-mika. Igrač koji izvuče čiku Miku mora pogađati koji je igrač izvukao papirić na kojem piše lopov. Ako ne pogodi tko je lopov, sudac određuje koliko će ga puta žandar udariti remenom po ruci. Udara se npr.: 5 puta hladno, znači da malo udara; 7 puta vruće, znači da udara jako.

**Kukuruzne kućice – Vrgorac**

S klipova se očisti kukuruz i od tih kokurušaka se grade kućice. Tko napravi veću kućicu da se ne sruši, taj je pobjednik.

**Toranj od kočanja - Slakovci, Slavonija**

Kada se sa klipa kukuruza skinu zrna kukuruza ostaje kočanj. Kočanji se slažu u kocku po četiri komada pa uvis u toranj.

**Križić – kružić – Zagreb**

**Na papiru se nacrta nekoliko polja za igru. Igraju dva igrača. Jedan ima tri bijela, a drugi tri smeđa graha. Kada jedan igrač spoji u nizu tri graha iste boje, pobjednik je.**

**Prsten – Bosna i Hercegovina**

**Papuče se poslože na pod i u jednu se sakrije prsten. Pobjednik je igrač koji nađe prsten.**

**Kotrljanje oraha**

**U igri sudjeluje puno igrača i imaju puno oraha. Pladanj se stavi nakoso, orahe se pusti da se kotrljaju, a igrači ih gađaju. Igrači se natječu tko će pogoditi više oraha.**

domine

zvrk

šah

Čovječe, ne ljuti se

karte

















